PTG ร่วง 3% โบรกชี้ Q4/65 พลิกขาดทุน หั่นเป้าเหลือ 17 บ.
PTG ลบ 3% โบรกคาดผลงานไตรมาส 4/65 พลิกขาดทุน 25 ลบ. เหตุค่าการตลาดต่ำ พร้อมปรับราคาเป้าหมายลงเหลือ 17 บ. จากเดิม 20 บ.
PTG ลบ 3% โบรกคาดผลงานไตรมาส 4/65 พลิกขาดทุน เหตุค่าการตลาดต่ำ พร้อมปรับราคาเป้าหมายลงเหลือ 17 บ. จากเดิม 20 บ.
24 ม.ค. 2566

ผู้สื่อข่าวรายงานว่า วันนี้ (24 ม.ค.66) ราคาหุ้น บริษัท พีทีจี เอ็นเนอยี จำกัด (มหาชน) หรือ PTG ณ เวลา 10:36 น. อยู่ที่ระดับ 14.10 บาท ลบ 0.50 บาท หรือ 3.42% สูงสุดที่ระดับ 14.10 บาท ต่ำสุดที่ระดับ 13.80 บาท ด้วยมูลค่าการซื้อขาย 278.97 ล้านบาท

บล.เคจีไอ (ประเทศไทย) ระบุในบทวิเคราะห์ว่า คาด PTG จะรายงานผลประกอบการไตรมาส 4/65 ขาดทุน 25 ล้านบาท พลิกขาดทุนจากไตรมาสก่อน แต่ขาดทุนลดลงจากงวดเดียวกันของปีก่อน โดยค่าการตลาดในไตรมาสนี้คาดเท่ากับ 1.55 บาท/ลิตร ลดลง 22% จากไตรมาสก่อน แต่เพิ่มขึ้น 23% จากงวดเดียวกันของปีก่อน ยังอยู่ในระดับต่ำ
ทั้งนี้ฝ่ายวิจัยฯ ยังปรับลดประมาณการและราคาเป้าหมาย PTG ลงเป็น 17 บาท จากเดิม 20 บาท แต่ยังคงแนะนำ “ซื้อ” เนื่องจากคาดการเปิดประเทศในปีนี้เต็มปีจะหนุนผลการดำเนินงานให้เติบโตสูงถึง 64% จากงวดเดียวกันของปีก่อน เป็น 1.5 พันล้านบาท